b'\n_START_ARTICLE_\nKaiken teoria\n_START_PARAGRAPH_\nKaiken teoria on teoreettisen fysiikan etsim\xc3\xa4 teoria, joka selitt\xc3\xa4isi ja yhdist\xc3\xa4isi kaikki fysikaaliset ilmi\xc3\xb6t. Teoria kattaisi kaikki nelj\xc3\xa4 perusvuorovaikutusta eli gravitaation, s\xc3\xa4hk\xc3\xb6magneettisen vuorovaikutuksen, vahvan vuorovaikutuksen ja heikon vuorovaikutuksen. N\xc3\xa4m\xc3\xa4 on gravitaatiota lukuun ottamatta onnistuttu jossakin m\xc3\xa4\xc3\xa4rin yhdist\xc3\xa4m\xc3\xa4\xc3\xa4n standardimalliksi kutsuttavassa teoriassa._NEWLINE_Kaiken teoriaa on etsitty vuosikymmeni\xc3\xa4. Albert Einstein oli ensimm\xc3\xa4inen, joka otti el\xc3\xa4m\xc3\xa4nteht\xc3\xa4v\xc3\xa4kseen teorian kehitt\xc3\xa4misen. H\xc3\xa4n piti suurimpana ongelmana yleisen suhteellisuusteorian ja s\xc3\xa4hk\xc3\xb6magnetismin yhdist\xc3\xa4mist\xc3\xa4. Nykyfysiikalle p\xc3\xa4\xc3\xa4nvaivaa tuottavat kvanttimekaniikan ja yleisen suhteellisuusteorian toisistaan poikkeavat selitykset maailmankaikkeudesta._NEWLINE_Kaikki fyysikot eiv\xc3\xa4t edes pid\xc3\xa4 varmana, ett\xc3\xa4 perusteita yksitt\xc3\xa4iselle kaiken selitt\xc3\xa4v\xc3\xa4lle teorialle ylip\xc3\xa4\xc3\xa4ns\xc3\xa4 olisi olemassa._NEWLINE_Ehdokkaita kaiken teorian pohjaksi ovat muiden muassa supers\xc3\xa4ieteorian eri muunnelmat sek\xc3\xa4 ajatus, jonka mukaan kaikkeudessa on muitakin ulottuvuuksia kuin nyky\xc3\xa4\xc3\xa4n tunnetut kolme tilaulottuvuutta ja yksi aikaulottuvuus.'